CELEX: C2007/129/02
Language: sl
Date: 2007-06-09 00:00:00
Title: Zadeva C-74/07 P: Pritožba, ki jo je Luciano Lavagnoli vložil 12. februarja 2007 zoper sodbo Sodišča prve stopnje (tretji senat), razglašeno 23. novembra 2006 v zadevi Lavagnoli proti Komisiji, T-422/04

9.6.2007   
            
            
               SL
            
            
               Uradni list Evropske unije
            
            
               C 129/2
            
         Pritožba, ki jo je Luciano Lavagnoli vložil 12. februarja 2007 zoper sodbo Sodišča prve stopnje (tretji senat), razglašeno 23. novembra 2006 v zadevi Lavagnoli proti Komisiji, T-422/04
   (Zadeva C-74/07 P)
   (2007/C 129/02)
   Jezik postopka: francoščina
   Stranki
   
      Pritožnik: Luciano Lavagnoli (zastopnik: F. Frabetti, avocat)
   
      Druga stranka v postopku: Komisija Evropskih skupnosti (zastopnika: J. Currall in H. Kraemer, zastopnika)
   Predlogi pritožnika
   
               —
            
            
               sodba Sodišča prve stopnje z dne 23. novembra 2006 v zadevi T-422/04 naj se razveljavi;
            
         
               —
            
            
               predlogom, podanim na prvi stopnji, naj se ugodi, in posledično naj se tožbo v zadevi T-422/04 razglasi za dopustno in utemeljeno;
            
         
               —
            
            
               podredno, zadeva naj se vrne Sodišču prve stopnje;
            
         
               —
            
            
               odloči naj se o izdatkih, stroških in pristojbinah, ter Evropski komisiji naj se naloži njihovo plačilo.
            
         Pritožbeni razlogi in bistvene trditve
   Pritožnik v utemeljitev pritožbe navaja tri pritožbene razloge.
   Pritožnik v okviru prvega pritožbenega razloga trdi, da je Sodišče prve stopnje napačno uporabilo pravo pri razlagi splošnih določb za izvajanje (SDI) člena 45 Kadrovskih predpisov za uradnike Evropskih skupnosti in Upravnega vodiča za ocenjevanje in napredovanje uradnikov s tem, da je v točkah od 53 do 75 izpodbijane sodbe menilo, da zgoraj navedene SDI ne določajo avtomatičnega odnosa med prednostnimi točkami, s katerimi razpolagajo generalni direktorati (PTDG), in točkami za delovno uspešnost in da so se PTDG v tem primeru pravilno dodelile.
   Pritožnik v okviru drugega pritožbenega razloga navaja, da je Sodišče prve stopnje storilo postopkovno napako s tem, da v točkah 59 in 67 iste sodbe ni ugodilo zahtevam procesnega vodstva, ki so bile oblikovane tako, da so Komisiji nalagale predstavitev točk, dodeljenih uradnikom, ki lahko glede na njihove točke za delovno uspešnost napredujejo, ter tako, da so vsebovale primerjalno metodo za primerjalno preučevanje zaslug uradnikov.
   Pritožnik v okviru tretjega pritožbenega končno zatrjuje, da je Sodišče prve stopnje v točkah od 76 do 100 izpodbijane sodbe napačno uporabilo pravo s tem, da ni upoštevalo postopka ocenjevanja in napredovanja, ki ga določajo splošne določbe za izvajanje členov 43 in 45 Kadrovskih predpisov za uradnike in zgoraj navedenega Upravnega vodiča, in s tem, da je podalo napačno razlago člena 90 Kadrovskih predpisov za uradnike.